1.Úvod

Nariadenie (EÚ) 2015/2365 o transparentnosti transakcií financovania prostredníctvom cenných papierov a opätovného použitia (STFR) bolo prijaté 25. novembra 2015 a nadobudlo účinnosť 12. januára 2016. Cieľom nariadenia STFR je zvýšiť transparentnosť transakcií financovania prostredníctvom cenných papierov, a to tým, že sa vyžaduje aby:

·sa všetky transakcie financovania prostredníctvom cenných papierov oznamovali do centrálnych databáz známych ako archívy obchodných údajov (oznamovacia povinnosť),

·sa informácie o používaní transakcií financovania prostredníctvom cenných papierov investičnými fondmi sprístupňovali investorom v pravidelných správach a predinvestičných dokumentoch vydaných fondmi,

·sa podmienky minimálnej transparentnosti plnili, keď sa opätovne použije záruka, ako je zverejnenie rizík a povinnosť získať predchádzajúci súhlas (požiadavky transparentnosti opätovného použitia).

Podľa článku 2 ods. 2 písm. a) nariadenia STFR sú z oznamovacej povinnosti a požiadaviek transparentnosti opätovného použitia podľa uvedeného nariadenia vyňaté centrálne banky Únie a verejné orgány Únie poverené riadením verejného dlhu alebo zasahujúce do riadenia verejného dlhu.

V čase prijatia nariadenia STFR existovala neistota, pokiaľ ide o zaobchádzanie so zahraničnými centrálnymi bankami pri uplatňovaní reforiem týkajúcich sa transakcií financovania prostredníctvom cenných papierov v iných jurisdikciách. Európsky parlament a Rada preto odložili rozhodnutie o uplatňovaní nariadenia STFR na centrálne banky tretích krajín, kým sa nedosiahne väčšia jasnosť v tejto otázke.

V článku 2 ods. 4 nariadenia STFR sa Komisia splnomocňuje prijať delegovaný akt s cieľom rozšíriť zoznam subjektov, ktorým bola udelená výnimka podľa uvedeného nariadenia. Ako predpoklad pre takúto výnimku sa vyžaduje, aby Európska komisia podľa rovnakého článku nariadenia STFR analyzovala medzinárodné zaobchádzanie s centrálnymi bankami a verejnými orgánmi, ktoré riadia verejný dlh v právnom rámci iných jurisdikcií a aby o svojej analýze informovala Európsky parlament a Radu. Ak sa v správe dospeje k záveru, že je potrebné vyňať menové povinnosti centrálnych bánk tretích krajín z požiadaviek transparentnosti opätovného použitia, Európska komisia prijme príslušný delegovaný akt.

2.Právny základ správy: Požiadavky článku 2 nariadenia STFR

V článku 2 ods. 2 nariadenia STFR je stanovené, že „články 4 a 15 sa nevzťahujú na: a) členov Európskeho systému centrálnych bánk (ďalej len „ESCB“ alebo „systém ESCB“), ostatné orgány členských štátov vykonávajúce podobné funkcie, a na iné verejné orgány v Únii poverené riadením verejného dlhu alebo zasahujúce do riadenia verejného dlhu; b) Banku pre medzinárodné zúčtovanie“.

Pokiaľ ide o zahraničné centrálne banky a zahraničné verejné orgány, ktoré riadia verejný dlh, je podľa článku 2 ods. 4 Komisia splnomocnená prijať delegované akty na zmenu zoznamu oslobodených subjektov uvedených v článku 2 ods. 2 a na tento účel sa od Komisie vyžaduje, aby predložila „Európskemu parlamentu a Rade správu, v ktorej vyhodnotí medzinárodné zaobchádzanie s centrálnymi bankami a verejnými orgánmi poverenými riadením verejného dlhu alebo zasahujúcimi do riadenia verejného dlhu“.

V článku 2 ods. 4 sa takisto stanovuje, že „Uvedená správa zahŕňa porovnávaciu analýzu zaobchádzania s centrálnymi bankami a uvedenými orgánmi v právnom rámci viacerých tretích krajín. Ak sa v správe dospeje k záveru, a to najmä so zreteľom na porovnávaciu analýzu a potenciálne účinky, že je potrebné vyňať menové povinnosti uvedených centrálnych bánk a orgánov tretích krajín z článku 15, Komisia prijme delegovaný akt, na základe ktorého ich doplní do zoznamu stanoveného v odseku 2 tohto článku.“

3.Príslušné jurisdikcie: Spojené kráľovstvo

V nariadení STFR sa vyžaduje, aby Komisia vykonala porovnávaciu analýzu zaobchádzania s centrálnymi bankami a verejnými orgánmi, ktoré riadia verejný dlh v rámci „viacerých tretích krajín“. Vzhľadom na úmysel Spojeného kráľovstva vystúpiť z Únie podľa článku 50 Zmluvy o Európskej únii, keď sa právne predpisy Únie prestanú uplatňovať na Spojené kráľovstvo a v Spojenom kráľovstve, výnimka pre členov Európskeho systému centrálnych bánk (ESCB) a verejné orgány poverené riadením verejného dlhu alebo zasahujúce do riadenia verejného dlhu uvedená v článku 2 ods. 2 písm. a) nariadenia (EÚ) 2015/2365 („STFR“) sa už nebude vzťahovať na centrálnu banku alebo orgány Spojeného kráľovstva riadiace verejný dlh. Z uvedeného dôvodu sa v tejto správe analýza zaobchádzania s centrálnymi bankami a verejnými orgánmi, ktoré riadia verejný dlh, obmedzuje na Spojené kráľovstvo. Ďalšie krajiny sa budú analyzovať v budúcej správe.

Prístup zameraný na Spojené kráľovstvo je v prvom kroku podporený tým, že zákon o vystúpení z Európskej únie z roku 2018 prijatý Spojeným kráľovstvom prevádza existujúci súbor priamo použiteľných právnych predpisov EÚ, vrátane nariadenia STFR, do vnútroštátneho práva Spojeného kráľovstva. Vláda Spojeného kráľovstva okrem toho zverejnila návrh vykonávacieho predpisu, ktorým sa vykonajú zmeny k ponechanému právu Únie a existujúcemu právu Spojeného kráľovstva týkajúcemu sa transakcií financovania prostredníctvom cenných papierov, ktorý sa má stanoviť podľa zákona o vystúpení z Európskej únie z roku 2018. Návrh vykonávacieho predpisu odzrkadľuje ustanovenie nariadenia STFR v tom zmysle, že Bank of England a orgány Spojeného kráľovstva riadiace verejný dlh sú oslobodené od oznamovacej povinnosti a požiadaviek transparentnosti opätovného použitia. Návrh vykonávacieho predpisu podobne obsahuje ustanovenie o rozšírení tohto zoznamu spôsobom, ktorý je porovnateľný s príslušným ustanovením nariadenia STFR.

4.Závery

Vzhľadom na uvedené skutočnosti sa v návrhu vnútroštátneho právneho rámca Spojeného kráľovstva, ktorý zahŕňa nariadenie STFR, centrálna banka a verejné orgány Spojeného kráľovstva poverené riadením verejného dlhu alebo zasahujúce do riadenia verejného dlhu oslobodzujú od oznamovacej povinnosti v prípade transakcií financovania prostredníctvom cenných papierov a od požiadaviek transparentnosti opätovného použitia. Návrh právneho rámca Spojeného kráľovstva obsahuje aj ustanovenia, ktoré umožňujú rozšírenie výnimky na centrálne banky a orgány cudzích krajín zodpovedné za riadenie verejného dlhu.

Doplnenie centrálnej banky a orgánov Spojeného kráľovstva zodpovedných za riadenie verejného dlhu do zoznamu subjektov oslobodených od oznamovacej povinnosti a požiadaviek transparentnosti opätovného použitia podľa nariadenia STFR zamedzí zasahovaniu do vykonávania ich menových povinností a podporí rovnaké podmienky pri uplatňovaní reforiem transakcií financovania prostredníctvom cenných papierov, pokiaľ ide o transakcie s centrálnymi bankami medzi jednotlivými jurisdikciami. Takto sa prispeje aj k väčšiemu medzinárodnému súladu a jednotnosti.

Komisia preto dospela k záveru, že článok 2 ods. 2 nariadenia STFR by sa mal zmeniť tak, aby sa určité požiadavky uvedeného nariadenia nevzťahovali na centrálne banky a iné verejné orgány poverené riadením verejného dlhu alebo zasahujúce do riadenia verejného dlhu.